

# Рөстәм Миңнеханов: “КАМАЗ-Мастер”ның “Дакар”да җиңүе”- бу безнең илнең уңышы да”

*01.02.2013*


Бүген Казан Кремлендә “Дакар-2013” ралли-марафоны триумфаторларын –“КАМАЗ-Мастер” командасын хөрмәтләделәр. ТР Президенты Рөстәм Миңнеханов команданың әлеге матур җиңүенә өлеш кертүчеләргә Татарстанның Дәүләт бүләкләрен тапшырды..


Көньяк Америка кыйтгасында үткән быелгы “Дакар” трансконтиненталь ралли-марафоннар тарихында 34 нчесе булды.. Бу ралли-рейд “КАМАЗ-Мастер”ның яшь узышчыларының йөк машиналары классында бөтен пьедесталны буйсындыруы белән тарихка кереп калачак. Эдуард Николаев экипажы – беренче, Айрат Мәрдиев экипажы – икенче, Андрей Каргинов экипажы өченче урын яулап, командада буыннар алмашының уңышлы баруын исбатлады.


Безнең команданың “Дакар” тарихында бу 11 нче җиңүе иде. “Быелгы “Дакар” безнең өчен бик үк уңышлы башланмаган булса да, бик лаеклы тәмамланды”, -дип башлады сүзен Татарстан Президенты бүгенге очрашуда. Аның искәртүенчә, спортчылар өчен дә, техника өчен дә бу кадәр катлаулы булган башка мондый узышлар юк. “Шуңа “Дакар”да җиңү бик кыйммәтле. Мондый җиңүләр системалы эш, чын команда булганда килә”, - дип белдерде ул. Президент командадагы техник әзерлек, узышчыларны әзерләү дәрәҗәсенең бик лаеклы булуына басым ясады.


Бу җиңүләр безнең автомобиль заводының киләчәк перспективалары өчен зур рейтинг та”, -дип Президент “КАМАЗ” ААҖ генераль директоры Сергей Когогинга, “КАМАЗ-Мастер” командасына нигез салучы һәм озак еллар команданы җитәкләгән Семен Якуповка, команданың бүгенге җитәкчеләренә аерым рәхмәт белдерде. Кама автогиганты, команда, пилотлар өчен горрулануын белдереп, республика башлыгы алга таба да автомобиль спортында югары позицияләребезне сакларбыз, дигән ышанычта калды.


. Быелгы җиңү- уртак җиңү булды”, - дип белдерде үз чыгышында команда җитәкчесе Владимир Чагин. Аның сүзләренә караганда, узган ел “Дакар”да подиумга эләгә алмый калгач, төп бурыч – ел дәвамында машиналарның ныклыгын тәэмин итү юнәлешендә эшләү, яшь пилотларны тиешенчә әзерләү булган. “Быел күтәрелгән югарылыкны саклап калырга кирәк”, -дип легендар узышчы 2014 елгы “Дакар”да лаеклы чыгыш ясау өчен барысын да эшләргә ышандырды.


“Дакар-2013” марафонында җиңүгә һәм ил автопромын үстерүгә керткән зур өлешләре өчен техниклар командасы җитәкчесе Илгизәр Мәрдиевкә “Татарстан Республикасы каршындагы казанышлары өчен” ордены, пилотлар Айрат Мәрдиев һәм Андрей Каргинов, механиклар Антон Мирный белән Игорь Девяткинга “Фидакарь хезмәт өчен” медальләре тапшырылды. Пилот Эдуард Николаев, механик Владимир Рыбаков , штурманнар Айдар Беляев, Алмаз Хисамиев ТР Президентының Рәхмәт сүзе белән бүләкләнде.


“Дакар”ны күп тапкырлар буйсындырган легендар узышчы, “КАМАЗ-Мастер” командасының бүгенге җитәкчесе Владимир Чагинга “ТР атказанган транспорт хезмәткәре” исеме бирелде.


Президент республика бүләкләре белән генә чикләнмичә, бүген команданы федераль дәрәҗәдә бүләкләү буенча эш баруын хәбәр итте. “Эш бүләкләрдә генә түгел, иң мөһиме - сезгә, “КАМАЗ”га булган мөнәсәбәттә”, - дип ассызыклады ул. “Елны без җиңүдән башладык, яңа җиңүләргә әзербез. Сезнең уңыш быелгы Универсиадада, 2014 елда Сочи Олимпиадасында спортчыларга стимул бирер”, - дигән ышанычта калды Президент.




*ТР Президенты матбугат хезмәте. Михаил Миронов*
Рөстәм Миңнеханов: “КАМАЗ-Мастер”ның “Дакар”да җиңүе”- бу безнең илнең уңышы да”